Heel SA met dit wat reg is | Rapport
Heel SA met dit wat reg is
Niks is verkeerd met Amerika wat nie geheel kan word met dit wat reg is met Amerika nie, sê oudpres. Bill Clinton in Januarie 1993 toe hy ingehuldig word as die land se eerste Demokraat in die Withuis ná drie onafgebroke Republikeinse termyne.'n Skrale 18 maande voor daardie toespraak het Clinton se opponent, oudpres. George H.W. Bush (die koddige kêrel se pa) 'n klinkende oorwinning in die eerste Golf-oorlog oor Saddam Hoesein behaal. Amerikaanse troepe het as die goeie ouens van Operasie Desert Storm teruggekeer. Generaals Colin Powell en Norman Schwarzkopf was nasionale helde. Op die internasionale verhoog was Bush sr. 'n kolos. Sy skitterende kampanje om Saddam uit Koeweit te verdryf was 'n militêre sukses én 'n diplomatieke triomf. Desert Storm is met VN-sanksie gedoen.Bush was op koers vir 'n groot sege in '92. Met die aanbreek van die verkiesing daardie jaar het die Demokrate sewe ontredderde aspirante in die veld gehad. In die media is hulle uitgelag as "die sewe dwergies". Bill Clinton was een.Clinton sou altyd 'n skarlaken-kandidaat wees. Al daardie vroue... Maar hy het twee deugde gehad: Hy kon kommunikeer en hy had 'n sonderlinge vermoë om 'n konneksie met gewone mense te maak.Danksy sy politiek honger en uitgeslape raadgewers het hy iets agtergekom wat Bush nie gesnap het nie: Die '92-verkiesing se brandpuntkwessie vir gewone Amerikaners was nie die triomf van Desert Storm nie; dit was die bytende ekonomie. James Carville, Clinton se hiper-eksentrieke strateeg, het die tydsgees destyds raakgevat met sy nou oorbekende: "It's the economy, stupid."Werkloosheid en inflasie was hoër­ as in 'n lang tyd. Die tekort op die federale begroting was enorm. In die TV-debatte het Clinton die bal meesterlik opgeraap. En "gescore­".Toe 'n vraesteller hom en Bush vra hoe die resessie hulle "persoonlik" raak, het Clinton op sy onderlip gebyt, vorentoe gestap en vir die vraesteller gesê: Ek voel jou pyn. Sy gegorrel oor sy kamtige swaarkry kon niemand onthou nie. Maar die "voel jou pyn" baie goed. Toe Bush antwoord, het hy geïrriteerd op sy horlosie gekyk. Hy het net soveel soos Clinton gegorrel. Maar al wat die kiesers onthou het, was die kyk op die horlosie.Bush se veldtog is spoedig in vryval ingeslinger. Nie eens die onthullings oor Clinton se seksskandale kon Bush daaruit kry nie.Toe dit duidelik raak die ekonomie weeg vir gewone Yanks swaarder as die roemryke sege oor Saddam, het Bush 'n laaste troefkaart probeer. "My hond Millie weet meer van buitelandse sake as dié twee jafels (bozo's)!" het hy een aand op nasionale TV uitgeroep. (Clinton en sy spanmaat Al Gore.) Maar die kiesers wou niks hoor van 'n knap president wat groot speel op die globale verhoog nie. Hulle het iemand gesoek wat hul pyn kon voel.Ek het dié storie eerstehands meegemaak. En ek dink altyd daaraan as ek wonder hoe lank dit nog gaan duur voor ons kiesers agterkom die ANC, veral onder Jacob Zuma, voel eintlik vere vir hulle. Want wat Clinton in '93 oor sy land gesê het, geld ewe seer vir Suid-Afrika. Niks verkeerd hier wat nie reggemaak kan word deur dit wat reg is nie.Boaan my "reg"-lys is die onblusbare gees van gewone Suid-Afrikaners. Die vorige bedeling kon dit nie dooddruk nie. Die huidige lot probeer hard, maar hulle hou aan misluk. Soos Gauteng se e-tol-debakel pas weer gewys het.Dis gewone mense wat die korrupte magselite in die ANC hier ore aangesit het. Al mag dit later blyk kortstondig te wees, dit bly 'n wen. Dit wys wat moontlik is.Bush se "struggle-geskiedenis" het in minder as twee jaar geblyk min waarde te hê vir kiesers wat nie hul begrotings kon laat klop nie.Dieselfde kan ook nog hier gebeur. Ons mense, álmal, kry swaar. En gaan aanhou swaarkry solank die ANC so vrot regeer.Zuma se antwoord hierop, by wyse van spreke, is mos "my beeste in Nkandla weet meer van die ANC se vryheidstryd as my opponente".Mag wees. Maar die dag sal nog kom dat genoeg kiesers besef die ANC se struggle-geskiedenis sit nie 'n hoender in die pot nie. Op daardie dag breek Suid-Afrika se grootste oomblik van waarheid aan. share: